Ahojte všetci.
Pred dvoma rokmi sa môj život navždy zmenil.
Moja žena Kelsey a ja sme privítali
na svete našu dcéru Lelu.
Stať sa rodičom je úžasná skúsenosť.
Celý váš svet sa zmení za noc.
Všetky vaše priority sa okamžite zmenia.
Tak rýchlo, že je niekedy ťažké ich spracovať.
Tiež sa musíte veľmi veľa naučiť o rodičovstve.
Napríklad, ako obliecť vaše dieťa.
(smiech)
Toto bolo pre mňa nové.
Toto je skutočný outfit, myslel som, že je to dobrý nápad.
Dokonca aj Lela vie, že to nie je dobrý nápad.
(smiech)
Je toho toľko, čo sa treba učiť a toľko šialenstva naraz.
A navyše Kelsey a ja pracujeme z domu, máme vlastný biznis.
Kelsey robí kurzy rozvoja v joge cez internet a ja som spisovateľ.
Takže Kelsey robí z domu, ja robím z domu, máme bábätko
a snažíme sa, aby bolo urobené všetko, čo treba.
A sme skutočne zaneprázdnení.
Po niekoľkých týždňoch v tejto úžasnej skúsenosti,
keď sa okolo ôsmeho týždňa naplno dostavil deficit spánku,
napadlo mi, a bola to myšlienka,
ktorú majú rodičia každého veku a národnosti,
všetci, a to, že už nikdy nebudem mať voľný čas.
(smiech)
Ktosi povedal, že je to pravda.
Nie je to úplná pravda,
ale človek to vtedy tak cíti.
Bolo to pre mňa veľmi znepokojujúce,
pretože ja sa nadovšetko rád učím nové veci,
začnem byť zvedavý, ponorím sa do toho,
hrabem sa v tom, skúšam,
až sa napokon stanem v niečom dobrý.
A bez voľného času som nevedel,
ako to niekedy znova dokážem.
Ako veľký šprt som chcel pokračovať v učení sa nových vecí.
Tak som sa rozhodol ísť do knižnice,
do kníhkupectva a pozrieť, čo hovoria výskumy
o tom, ako sa učíme a ako sa učiť rýchlo.
Prečítal som kopu kníh a kopu webov
v snahe zodpovedať otázku, ako dlho trvá nadobudnutie novej schopnosti.
Viete, čo som zistil?
10 000 hodín.
Už ste to niekedy počuli?
Ak chcete byť v niečom dobrí, potrebujete na to 10 000 hodín.
Čítal som o tom v knihách, na weboch
a moja skúsenosť z toho bola v zmysle
Nieee!
Nemám čas! Nemám 10 000 hodín,
už nikdy nebudem schopný sa niečo naučiť.
(smiech)
Ale to nie je pravda!
Aby ste mali predstavu,
10 000 hodín znamená prácu na plný úväzok počas piatich rokov.
To je dlhý čas.
A všetci vieme, aké to je učiť sa niečo
a nikdy sme niečomu toľko času nevenovali.
Takže sa tu deje čosi zvláštne.
Výskum čosi hovorí a naša skúsenosť je iná.
A ja som zistil toto:
Pravidlo o 10 000 hodinách vzišlo zo štúdií výkonov expertov.
Profesor na Floridskej štátnej univerzite K. Anders Ericsson,
autor pravidla o 10 000 hodinách,
študoval profesionálnych športovcov,
hudobníkov svetovej úrovne,
šachových veľmajstrov,
všetkých ultra-súťaživých ľudí
z ultra-vysoko-výkonných oblastí
a snažil sa zistiť,
koľko trvá dostať sa na vrchol v daných oblastiach.
A zistil, že čím viac zámerného tréningu,
čím viac času jednotlivec strávi trénovaním prvkov toho, čo robí,
tým lepší bude.
A tí najlepší do toho vkladajú okolo 10 000 hodín tréningu.
Hovorilo sa tu o hre na hluchý telefón, tak pozrite, čo sa stalo.
Spisovateľ menom Malcolm Gladwell napísal knihu
s názvom Výnimoční – príbeh úspechu.
A jadrom knihy bolo pravidlo o 10 000 hodinách.
Veľa trénujte, dobre trénujte
a stanete sa najlepšími v oblasti.
Odkaz, ktorý doktor Ericsson zanechal, je,
že trvá 10 000 hodín dostať sa na vrchol
v ultra-súťaživej oblasti vo veľmi špecifickej oblasti.
Ale odkedy vyšli Výnimoční,
a boli na vrchole predajnosti 3 mesiace,
zrazu bolo pravidlo o 10 000 hodinách všade.
A celospoločenská hra na hluchý telefón začala.
Táto správa o 10 000 hodinách potrebných na dosiahnutie
výnimočnosti v nejakej oblasti sa zmenila na:
„treba 10 000 hodín, aby ste sa stali expertmi na niečo“.
Z toho vzniklo „treba 10 000 hodín, aby ste boli v niečom dobrí“.
Z toho vzniklo „treba 10 000 hodín, aby ste sa niečo vôbec naučili“.
Ale to posledné prehlásenie nie je pravdivé.
Výskum v skutočnosti hovorí,
že ak strávim veľa času v knižnici CSU
v oddelení kognitívnej psychológie, lebo som šprt –
keď vidíte výskum získavania schopností,
vidíte stále dokola graf ako tento.
Vedci, a to je jedno, či pracujú
s motorickými schopnosťami alebo mentálnymi,
radi študujú veci, ktorým môžu priradiť čas, lebo sa to dá vyčísliť.
Dajú účastníkom výskumu malú úlohu,
kde sa vyžaduje čosi usporiadať, alebo naučiť sa malý mentálny trik
a zmerajú, koľko im trvá, aby dosiahli určité schopnosti.
A toto hovorí graf: keď začnete, keď výskumníci dajú ľuďom úlohu,
trvá im to dlho, lebo sú nováčikovia a sú otrasní.
S trochou tréningu sa zlepšujú
a tá najskoršia časť tréningu je skutočne efektívna.
Ľudia sa stávajú dobrými už s malým tréningom.
Zaujímavé je všimnúť si –
– ak sa chceme sami naučiť čosi,
nezáleží nám až tak na čase, že?
Záleží nám len, akí dobrí sme.
Takže ak priradíme čas výkonu k tomu, ako ste dobrí,
graf sa otočí a dostanete túto známu „krivku učenia“.
A jej príbeh je taký, že keď začnete,
ste odporne neschopní a viete to. Že?
S trochou tréningu sa stanete ozaj dobrí ozaj rýchlo.
Takže tá skorá časť zlepšovania je ozaj rýchla.
Potom v istom bode dosiahnete rovinu
a následné úrovne sa stávajú ťažšie dosiahnuteľné.
Moja otázka je – chcem toto, že? –
Koľko to trvá od začiatku, keď ste odporne neschopní a viete o tom,
až po rozumne dobrú úroveň?
A dúfame, že v čo najkratšom možnom čase.
Takže koľko to trvá?
Toto hovorí môj výskum:
20 hodín.
To je všetko.
Môžete sa dostať z bodu „neviem nič“ v hocijakej schopnosti,
ktorú len vymyslíte.
Chcete sa naučiť jazyk? Ako kresliť?
Ako žonglovať s horiacimi motorovými pílami?
(smiech)
Ak vložíte 20 hodín sústredeného úmyselného tréningu do tej veci,
budete ohromení.
Ohromení,
akí ste dobrí.
20 hodín je uskutočniteľných, je to asi 45 minút denne
počas jedného mesiaca.
Aj keď to občas prerušíte.
20 hodín nie je také ťažké nazbierať.
Je na to aj metóda.
Lebo nie je to len o tom, že začnete plniť 20 hodín
a budete očakávať masívne zlepšenia.
Existuje spôsob, ako trénovať inteligentne.
Ako trénovať efektívne, aby ste zaistili,
že zainvestujete tých 20 hodín
najefektívnejším spôsobom, akým sa dá.
A tu je tá metóda, hodí sa na čokoľvek.
Po prvé: rozobrať schopnosti.
Rozhodnúť sa, čo presne chcete byť schopní dokázať, keď skončíte,
a potom sa pozrieť na tú schopnosť a rozložiť ju
na čoraz menšie kúsky.
Väčšina vecí, o ktorých rozmýšľame ako o schopnostiach,
sú v skutočnosti veľké balíky schopností,
ktoré vyžadujú kadečo.
Čím viac viete schopnosť rozložiť, tým viac ste schopní rozhodnúť sa,
ktoré sú časti tej schopnosti,
ktoré mi pomôžu dostať sa, kam chcem,
a potom môžete tieto trénovať ako prvé.
Ak budete trénovať najdôležitejšie veci ako prvé,
budete schopní zlepšiť svoj výkon v najkratšom možnom čase.
Druhým bodom je naučiť sa dosť na sebakorekciu.
Zožeňte si 3 – 5 zdrojov o tom, čo sa snažíte naučiť.
Môžu to byť knihy, DVD-čka, kurzy, čokoľvek.
Ale nepoužívajte ich ako dôvod na odklad tréningu. Ja som to robil.
Zohnal som si 20 kníh a idem sa začať učiť programovať,
keď prejdem týchto 20 kníh. Nie. To je otáľanie.
Vy sa chcete naučiť práve toľko,
aby ste mohli trénovať a opravovať samých seba.
Sebaeditovať v tréningu.
Takže učenie sa stane zlepšovaním schopnosti zbadať, keď robíte chybu
a robením veci inak.
Tretím bodom je odstránenie prekážok na trénovanie.
Rozptýlenie, TV, internet...
Všetky tie veci, ktoré vám bránia v tom, aby ste si naozaj sadli a pracovali.
A čím viac budete schopní používať vôľu,
aby ste odstránili rozptýlenia, ktoré vám bránia v tréningu,
tým je viac pravdepodobné, že si sadnete a budete trénovať.
Štvrtým bodom je trénovať aspoň 20 hodín.
Väčšina schopností má niečo, čo nazývam bariéra frustrácie.
Keď ste odporne nekompetentní a viete to,
je to ozaj, ozaj frustrujúce. Neradi sa cítime byť hlúpymi.
A cítiť sa hlúpym je bariérou k sadnutiu si a pracovaniu.
Takže keď si dáte záväzok trénovať aspoň 20 hodín,
budete schopní prekonať bariéru počiatočnej frustrácie
a ostanete trénovať dosť dlho na to, aby ste zožali prvé úspechy.
A je to! Žiadna veda!
4 veľmi jednoduché kroky, ktoré môžete použiť,
aby ste sa naučili čokoľvek.
Je ľahké o tom rozprávať teoreticky,
ale je zábavnejšie o tom hovoriť prakticky.
Jedna z vecí, ktoré som sa ja chcel dlho naučiť,
je hrať na ukulele.
Videli ste niekto TED prednášku Jakea Shimabukura,
kde hrá na ukulele a znie, akoby bol bohom ukulele? Je to úžasné.
Videl som to a vravím si: „To je ale kúl,
chcel by som sa naučiť na tom hrať!“
A tak som sa rozhodol, že otestujem teóriu
a vložím 20 hodín do tréningu hry na ukulele a uvidíme.
A prvá vec, ak chcete trénovať hru na ukulele,
je zohnať si jedno.
Tak som si zohnal a moja krásna asistenka...
(smiech)
Ďakujem, pane.
Myslím, že potrebujem kábel...
Nie je to len také ukulele, je to elektrické ukulele.
(smiech)
Veru tak!
Prvých niekoľko hodín čohokoľvek musíte nájsť nástroje na tréning,
musíte zabezpečiť, že budú dostupné.
Moje ukulele bolo bez strún, musel som prísť na to,
ako ich nasadiť, dosť dôležité.
A ako ho naladiť a všetko, čo treba urobiť,
aby som vôbec začal trénovať.
Jedna z vecí, keď som bol pripravený začať trénovať, bola, že som šiel do databázy,
aby som vedel, ako hrať.
A tam písali, že sa dá hrať na viacerých strunách naraz
a je z toho akord a je to kúl.
(smiech)
A keď som prechádzal skladby,
mal som knihu akordov pre ukulele, kde ich boli asi stovky,
vyzerali zastrašujúco veľmi podobne,
ale keď sa lepšie pozriete na skladby, sú tam stále tie isté akordy dokola.
A ako sa ukázalo, hra na ukulele je ako robiť čokoľvek iné,
je v tom kopa malých vecí, ktoré sú veľmi dôležité,
a techniky, ktoré používate stále.
Vo väčšine skladieb používate 4, možno 5 akordov a to je všetko.
Nemusíte poznať stovky, pokiaľ poznáte 4 alebo 5.
Keď som robil výskum, našiel som skvelú malú zmes pop-songov
od skupiny nazvanej Axis of Awesome.
(zapískanie) Niekto ju pozná...
A oni hovoria,
že môžete zahrať prakticky každú populárnu skladbu za posledných 50 rokov,
ak poznáte 4 akordy. A to sú: G, D, Em, C.
4 akordy spravia každú skladbu.
Mne sa to zdalo skvelé, chcel som zahrať každú skladbu, takže...
To bola prvá skladba, ktorú som sa rozhodol naučiť.
A chcel by som sa o ňu s vami podeliť.
Pripravení? (nadšené zvolania, potlesk)
(hudba)
Journey – Don't Stop Believing
Adele – Someone Like You
Céline Dion – My Heart Will Go On (smiech)
Jason Mraz – I'm Yours
Alex Lloyd – Amazing
The Calling – Wherever You Will Go
Elton John – Can You Feel the Love Tonight (smiech)
U2 – With Or Without You
The Beatles – Let It Be
Red Hot Chili Peppers – Under the Bridge
Bob Marley – No Woman No Cry, Marcy Playground – Sex And Candy
Men At Work – Land Down Under (smiech)
Banjo Paterson – Waltzing Matilda
Carly Rae Jepsen – Call Me Maybe (smiech)
PSY – Gangnam Style (smiech)
Andrea Bocelli – Time to Say Goodbye
Semisonic – Closing Time
(nadšené ovácie, potlesk)
Ďakujem.
Milujem tú skladbu! (smiech)
A mám tajomstvo, s ktorým sa s vami chcem podeliť.
Keď som zahral pre vás tú skladbu,
práve som dosiahol 20. hodinu tréningu hry na ukulele.
(ovácie, potlesk) Ďakujem
Je to úžasné. Dokážete vlastne čokoľvek, na čo si spomeniete, čo len chcete.
Veľká bariéra v nadobudnutí schopnosti nie je intelektuálna.
Nie je to o procese učenia kopy malých tipov a trikov.
Veľká bariéra je emocionálna.
Sme vystrašení.
Cítiť sa hlúpo nie je dobrý pocit
a keď sa začínate niečo učiť, cítite sa byť ozaj hlúpi.
Takže veľká bariéra nie je intelektuálna, je emocionálna.
Ale vložte 20 hodín do čohokoľvek,
čo sa len chcete naučiť.
Chcete sa naučiť jazyk? Variť? Kresliť?
Čo naštartuje vás? Čo vás rozžiari?
Choďte a urobte to.
Zaberie to len 20 hodín.
Zabavte sa.
(ovácie, potlesk)